b'\n_START_ARTICLE_\nSujkinkucu\n_START_SECTION_\nTradicionalna izgradnja\n_START_PARAGRAPH_\nIzgradnja sujkinkucuja je te\xc5\xbeja kot izgleda, saj je potrebno za zagotavljanje lepega zvoka vse komponente medsebojno dobro uglasiti. Najpomembnej\xc5\xa1i del in\xc5\xa1trumenta je posoda, zakopana pod zemljo. Najprej so uporabljali povsod raz\xc5\xa1irjene posode za shranjevanje ri\xc5\xbea ali vode, lahko pa tudi lo\xc5\xa1\xc4\x8dene ali nelo\xc5\xa1\xc4\x8dene kerami\xc4\x8dne lonce. Danes so na voljo tudi komercialni kovinski sujkinkucuji. Najprimernej\xc5\xa1e naj bi bili nelo\xc5\xa1\xc4\x8dene posode, saj groba povr\xc5\xa1ina omogo\xc4\x8da bolj\xc5\xa1e zbiranje kapljic. Vi\xc5\xa1ina posode je med 30\xc2\xa0cm in 1 metrom, premer pa od 30 do 50\xc2\xa0cm. Luknja na vrhu ima premer okoli 2\xc2\xa0cm. Dobra posoda bo ustvarila zvok, ki spominja na zvenenje zvona, dober zvok pa posode pa pomeni tudi dober sujkinkucu.\xc2\xa0Po\xc4\x8dena posoda ne proizvede dobrega zvoka.\xc2\xa0_NEWLINE_Sukinkucu\xc2\xa0po\xc4\x8diva na podlagi iz proda. V\xc4\x8dasih je del podlage tudi plast zemplje (gline), kar zadr\xc5\xbeuje del vode v posodi. Cev, vstavljena preko plasti podlage, omogo\xc4\x8da uravnavanje gladine vode v posodi. V\xc4\x8dasih so strani posode oblo\xc5\xbeene s kerami\xc4\x8dnimi plo\xc5\xa1\xc4\x8dicami. Preko sujkinkucuja\xc2\xa0so polo\xc5\xbeeni kamni v velikosti pesti._NEWLINE_Tradicionalno je vedno postavljen poleg \xc4\x8dozuba\xc4\x8dija, posode, kjer si gostje pred \xc4\x8dajno ceremonijo umijejo roke. Sujkinkucu\xc2\xa0je navadno zakopan med tak\xc5\xa1no posodo in spremljevalnim kamnom. Zasnova in materiali pri izdelavi sujkinkucuja\xc2\xa0se med regijami Japonske zelo razlikujejo._NEWLINE_Pred enim \xc4\x8dozuba\xc4\x8dijem\xc2\xa0je navadno zakopan samo eden sujkinkucu,\xc2\xa0a ni vedno tako. Primer dvojne postavitve je pred gradom Ivasaki v mestu Ni\xc5\xa1\xc5\xa1in, prefektura Aj\xc4\x8di in na Univerzi v Kjotu. Ker morata biti odprtini na loncu zaradi dimenzij posod vsaj 50\xc2\xa0cm narazen, je te\xc5\xbeko dolo\xc4\x8diti najprimernej\xc5\xa1o ergonomsko to\xc4\x8dko, nad katero bi se umivale roke tako, da bi voda tekla v obe posodi. Zvok se zato ustvari z namernim \xc5\xa1kropljenjem vode preko dveh dolo\xc4\x8denih to\xc4\x8dk in ne kot posledica umivanja rok. Mo\xc5\xbeni so tudi sujkinkucuji\xc2\xa0z ve\xc4\x8d posodami, na primer tremi v vrtu \xc5\xa0irotori v Nagoji.\n_START_SECTION_\nZgodovina\n_START_PARAGRAPH_\nV preteklosti so se sujkinkucuji\xc2\xa0imenovali tosujmon\xc2\xa0(\xe6\xb4\x9e\xe6\xb0\xb4\xe9\x96\x80, dobesedno "vodna vrata"), a so bili redko v uporabi na japonskih vrtovih. Menijo, da so bili lonci sprva zakopani zraven korita za umivanje kot sistem drena\xc5\xbee. Ko so vrtnarji ugotovili, da lahko ustvari zvok, so ga \xc5\xbeeleli izbolj\xc5\xa1ati. Popularnost se je pove\xc4\x8dala v obdobju Edo (1603-1867) hkrati s kamnitim koritom\xc2\xa0\xc4\x8dozuba\xc4\x8di. U\xc4\x8ditelj \xc4\x8dajne ceremonije En\xc5\xa1u Kobori je imel na svojem vrtu sujkinkucu, zaradi \xc4\x8desar ga v\xc4\x8dasih imenujejo za izumitelja tega in\xc5\xa1trumenta. Proti koncu obdobja Edo je tradicija zamirala. Ponovno je postala popularna \xc5\xa1ele med obdobjem Mejd\xc5\xbei (1867-1912)._NEWLINE_Na za\xc4\x8detku 20. stoletja, tj. zgodnje obdobje \xc5\xa0ova, so na napravo skoraj pozabili. V poro\xc4\x8dilu profesorja Kacuza Hirajame z Univerze v Tokiu iz leta 1959 sta navedena samo sva, pa \xc5\xa1e ta napolnjena z zemljo in nedelujo\xc4\x8da. Novinar \xc4\x8dasopisa Asahi \xc5\xa0inbun je leta 1982 javnost prosil za podatke o sujkinbucujih, kar je vodilo v odkritje mnogih naprav in mnoge \xc4\x8dlanke o tej temi. Leta 1985 je televizija NHK predvajala oddajo o tej napravi in spro\xc5\xbeila postavitev mnogih novih sujkinbucujev.\n_START_SECTION_\nAkustika\n_START_PARAGRAPH_\nZvok sujkinkucuja\xc2\xa0ima v japon\xc5\xa1\xc4\x8dini svoje ime - sujkin\'on. Razdelimo ga lahko \xc5\xa1e dve podskupini. Rjusuj\'on je zvok prvih kapelj z za\xc4\x8detka umivanja rok. Sujtekion\xc2\xa0je zvok velike koli\xc4\x8dine vode med umivanjem in vode s konca umivanja._NEWLINE_Pri vrhunskem sujkinkucuju\xc2\xa0padajo kapljice vode v bazen\xc4\x8dek\xc2\xa0iz razli\xc4\x8dnih delov povr\xc5\xa1ine posode. Nelo\xc5\xa1\xc4\x8dena posoda bolje dr\xc5\xbei vlago, zato izhajajo kaplje na ve\xc4\x8d delih povr\xc5\xa1ine. Padec kapljice na povr\xc5\xa1ino vode ali drugega materiala povzro\xc4\x8di zvok, ki ga oblika posode oja\xc4\x8di. Zraven nekaterih\xc2\xa0sujkinkucujev\xc2\xa0je tudi bambusova cev, ki ujame in oja\xc4\x8da zvok, \xc4\x8de je en konec posajen v zemlji poleg posode, drug pa prislonjen ob uho.\xc2\xa0_NEWLINE_Pravijo, da ustvarja vsak sujkinkucu\xc2\xa0edinstven zvok.\n_START_SECTION_\nFilozofija\n_START_PARAGRAPH_\nPomemben element zasnove sujkinkucuja\xc2\xa0je, da je skrit pred pogledom. Obiskovalec\xc2\xa0med umivanjem rok\xc2\xa0zasli\xc5\xa1i prijetne zvoke izpod zemlje. Umivanje rok lahko tako razumemo tudi kot igranje na sujkinkucu, saj se zvok oblikuje kmalu po umivanju. Jasen zvok vodnih kapljic naj bi bil spro\xc5\xa1\xc4\x8dujo\xc4\x8d, zato pa tudi lep in miren.\n_START_SECTION_\nRazno\n_START_PARAGRAPH_\nLeta 1995 je Umetni\xc5\xa1ki center Takasaki izdal CD-posnetek dvojnega sujkinkucuja. Nek drug umetnik je izdal CD glasbe z ra\xc4\x8dunalni\xc5\xa1ko ustvarjenimi zvoki te naprave. \xc5\xa0tevilni glasbeniki uporabljajo zvoke\xc2\xa0sujkinkucuja\xc2\xa0na svojih posnetkih. Muzikolog Naoko Tanaka je eden prvih raziskovalcev in\xc5\xa1trumenta. Steven Feld je izdal CD glasbe teh podzemnih citer.'